06.07.2012 a Eesti Erametsaliit



MTÜ Järvamaa Jahindusklubi








reg.kood 80103855








Parkali 28 a , Paide 72717 

Vastuskiri „Jahipidamise keelamise aktsioonist“

Tulenevalt Teie 28.06.2012 a kirjas toodud seisukohtadest teatame järgmist:

1. Jahikeelu teatamisest
Viitega Jahiseaduse § 11 lg 1 ja § 8 lg 2 asute seisukohale, et maaomanikud või – valdajad peavad oma kirjalikud jahipidamise keelamised esitama just Keskkonnaametile, et tagada korrektne haldusmenetlus ja vastavate piirangute jõudmine kasutusõiguse loale. 
Oleme seisukohal, et Teie arusaam nimetatud sätetest ei ole päris õige ja seda seetõttu, et jahipidamise keelamise piirangut ei märgita (jõudmine) kasutusõiguse loale. Maaomaniku kirjalik jahipidamise keeld vaid lisatakse jahipiirkonna kasutusõiguse loale. Need on aga kaks erinevat asja.

Oluline on aga hoopis see, et Teie poolt osundatud sätted kuuluvad kohaldamisele vaid olukorras, kui menetluslikult toimub jahipiirkonna kasutusõiguse loa andmise küsimuse lahendamine Keskkonnaameti poolt. Praegusel juhul on jahipiirkonna kasutusõiguse load juba väljastatud.

Samas oleme nõus Teie poolt kirjas märgituga, et seadus ei reguleeri, kellele konkreetselt tuleb jahikeelust teatada. Arvestades aga head tava ja kombeid ning samuti terve mõistuse loogikat peaks igasuguse informatsiooni ja keeldude rakendamine toimuma ikka nende isikute vahel, keda see otseselt puudutab. 

Antud juhul maaomanik versus jahipiirkonna kasutaja.

Ilmselgelt tuleb vältida teada tuntud laste „telefonimägu efekti“, kus näiteks algselt välja öeldud sõna „kotkas“, muutub hiljem sõnaks „koljat“.

Lisaks märgime veel, et vähemalt meile teadaolevalt Keskkonnamet ei tegele postiteenuse osutamisega. 

Tulenevalt eeltoodust palume tungivalt edaspidi kõikidest jahipidamise keeldudest teatada otse jahipiirkonna kasutajale ning teate ärakirjad saata Keskkonnametile, tagamaks maaomaniku kirjaliku jahipidamise keelu lisamist jahipiirkonna kasutusõiguse loa juurde.

2. Piiride ettenäitamisest
Asute seisukohale, et ei Jahiseadusest ega ühestki teisest õigusaktist ei tulene, et maaomanikul lasub kohustus piirid looduses ette näidata. Maaomandi piirid on fikseeritud maakatastris ning jahipiirkonna valitseja (?) saab maakatastris registreeritud katastriüksuste ja nende andmetega (s h asukohtadega) tutvuda Maaameti kaardirakenduse kaudu. 
Järvamaa Jahindusklubi on seisukohal, et selline seisukoht on ainetu. 

Oma esimeses kirjas viitasime Maakatastriseaduse alusel Vabariigi Valitsuse poolt on 23.10.2003 a kehtestatud määrusele nr 264 „Katastrimõõdistamise teostamise ja katastrimõõdistamise kontrollimise kord“. Teie poolne seisukoht oli, et eelmärgitud kord ei ole antud küsimuses kohaldatav.

Vaidleme ka selles küsimuses Teile vastu.

Jahiseadus § 3 lg 1 tuleneb, et jahiõigus on seadusega sätestatud ulatuses ja korras oma maal jahinduse korraldamiseks tingimusi seada, jahti pidada või jahipidamist keelata.

Eelmärgitud sätte kohaselt ei ole jahipidamise keelu rakendamine maaomaniku maaüksusel jahipiirkonna kasutaja osas võimalik ainult maaomaniku avalduse alusel, vaid seda tuleb teostada seadusega sätestatud ulatuses ja korras. 

Kahjuks seaduses ei ole sätestatud, milline on see kord ja kuidas jahipidamise keeldu reaalselt rakendada, siis on tekkinud olukord, kus antud õigussuhet reguleeriv säte lihtsalt puudub.

Oleme seisukohal, et kohaldada tuleb TSÜS § 4 „Analoogia“, mille kohaselt õigussuhet reguleeriva sätte puudumisel kohaldatakse sätet, mis reguleerib reguleerimata õigussuhtele lähedast õigussuhet.

Seega kohaldada tuleks eespool märgitud määrust ning ka Asjaõigusseaduse § 128 ja § 129.

Asjaõigusseadus § 128 lg 1 järgi määratakse piir külgnevate maatükkide vahel kindlaks plaanide ja piirimärkidega ning lg 2 kohaselt peab kinnisasja omanik tagama piirimärgistuse säilimise.

Sama seaduse § 129 lg kohaselt peab kinnisasja omanik naabri põhjendatud nõudmisel aitama piiri kindlaks teha.

Tulenevalt eeltoodust ootame ja loodame, et olete siiski nõus meiega viivitamatult (3 päeva jooksul alates kirja saamisest) ühendust võtma, et jahipiirkonna kasutajaga kokku leppida, millal ja kus toimub piiride ja piirimärkide kättenäitamine.

3. Piiride ettenäitamisest keeldumise võimalikest tagajärgedest
Oma kirjas märgite, et piiride kindlaks tegemiseks on piisav Maainfo kaardirakenduse info ning vältimaks looduses raskesti tuvastatavate piiride ületamist ja ebaseaduslikku jahipidamist maaomandil, kus omanik on jahipidamise keelanud soovitate jahimaa kasutajal rakendada ettevaatusprintsiipi ja loobuda jahipidamisest paarkümmend meetrit väljaspool maaomandi piiri.
Tulenevalt Põhiseaduse § 32 on igaühe omand puutumatu.

Jahipiirkonna kasutaja suhtub lugupidamisega maaomaniku õigusesse jahipidamine omal maal keelata.

Samas palub ta aga siiski viivitamatult (3 päeva jooksul alates kirja saamisest) kõik maaomandi piirid ning ka maaomandid, jahipiirkonna kasutajaga koos üle vaadata ning fikseerida maaomanikuu vara seisukord (ulukikahjustuste olemasolu või selle puudumine) kirjalikult.

Eelmärgitu on vajalik selleks, seoses jahipidamise keelamisega ei ole jahipiirkonna kasutajal enam kohustust tegeleda ulukikahjustuste heastamisega.

Olukorra fikseerimine 3 päeva jooksul on vajalik aga selleks, et võimalikke ulukikahjustusi võib juurde tulla. Samas jahipiirkonna kasutajal puudub kohustus heastada ulukikahjustusi perioodil, kui tal oli antud piirkonnas jahipidamine keelatud. Juhime tähelepanu, et jahipidamist keelav aktsioon algas juba 18.06.2012 a.

Pärast eelmärgitud tähtaja lõppu (3 päeva jooksul alates kirja saamisest), kui maaomanik ei ole jahipiirkonna kasutajaga ühendust võtnud, loeb jahipiirkonna kasutaja fikseerituks olukorra, et maaomaniku varal, kes keelas jahipidamise, puuduvad ulukikahjustused.
Ühtlasi teatme, et juhul, kui maaomanik, kes osales jahipidamise keelamise aktsioonis, soovib edaspidi jahipidamist omal maal kunagi jälle lubada, on vajalik maaomanike vara järjekordne ülevaatus, et fikseerida maaomaniku vara seisukord (ulukikahjustuste olemasolu või selle puudumine) kirjalikult. 

Jahipiirkonna kasutajal puudub kohustus heastada kahju ajalise perioodi eest, millal tal puudus võimalus hoida ära ulukikahjustuste tekkimine maaomaniku varale.

